text: Sigtet for at være tv-pirat: Hjælper andre
  03 september 2015 kl. 15.30
  Den 54-årig mand, som Syd- og Sønderjyllands Politi sigter for at være tv-pirat, er tidligere dømt for samme forseelsen. Han bekræfter, at han torsdag har haft besøg af politiet, men noterer, at han bare "hjælper andre".
  - Det er rigtigt, at jeg har hjulpet mange med at kunne se Viasat og Canal Digital. Men jeg har kun stillet min viden til rådighed, forklarer han til TV SYD.
  Han erkender, at det ikke var i orden, da han i 2010 blev afsløret i det, som man kalder card-sharing. Det vil sige, at han betaler for signalet og sender det videre til sine "kunder".
  Da der faldt dom for to år siden blev ca. 100 kunder dømt for at modtage tv-signalerne fra ham.
  - Men i dag foregår det hele på internettet. Søg Card-sharing på Facebook. Der findes talrige sider fra Rusland, Tyskland og USA, hvor man kan hente alle muligt tv-udsendelser fra alle kanaler for ned til 30 dollars om året, forklarer han.
  Han noterer, at mange ikke ønsker at betale op til 14.000 kr. for at modtage tv fra f.eks. Viasat og Canal Digital.
  Den 54-årige blev idømt et års fængsel, hvoraf han skulle afsone de tre måneder. Han er nu stillet i udsigt, at anklagemyndigheden vil kræve halvandet års fængsel.
  - Det står jo slet ikke mål med de straffe, som folk får for f.eks. uagtsomt manddrab i en trafikulykke.
  Den 54-årige blev for fem år siden fældet af en privat-detektiv, som Viasat og Canal Digital havde hyret.
  